
[image: image]SJOKKDOKTRINE(N), DEFINISJON:

THE SHOCK DOCTRINE. Engelsk ord. TSD: benevnelse på en strategi som muliggjør innføring av en ekstrem økonomisk endring i utvalgte land og i utvalgte samfunn. Ved å utnytte ulike former for ”sjokk” som naturkatastrofer, krig, kuppforsøk og finanskriser etableres tøffe, økonomiske reformer. I enden av The shock doctrine avhendes store nasjonale verdier til investorer og fordringshavere.

Milton Friedman, professor ved universitetet i Chicago på 70-tallet, var rådgiver for flere amerikanske presidenter. Friedman var opphavsmann til sjokkdoktrineteorien. I 1976 mottok han Nobels pris i økonomi for sine arbeider. Elevene hans ble kalt The Chicago Boys fordi de var så dedikert til akkurat hans metoder.

[image: image]BRISTEPUNKT(ET), DEFINISJON:

THE BREAKING POINT. Engelsk ord. Betegnelse på et vippepunkt, belastningsgrad hvor noe brister. Også kalt brekkpunkt eller brudd.


F O R O R D

DENNE BOKEN BLE unnfanget som en ide etter å ha lest Naomi Kleins bok, Sjokkdoktrinen. Min egen research, Kleins dokumentasjon og mennesker som har kunnskap om emnet, har gitt meg ytterligere grunnlag for å skrive om det som står mellom disse permene. Husk likevel at alt jeg skriver i Miltons disipler er fiksjon og produkter av min egen fantasi. I noen grad har jeg benyttet navn og navnelikhet som er knyttet til virkelige hendelser. Om dette skulle gi grunn for misforståelser, beklager jeg det og tar uforbeholdent ansvar for dette. Dokumentasjon, ordliste og forklaringer er samlet bakerst i boken. Husk likevel, virkeligheten utfordrer alltid fiksjonen. Og ikke bestandig i den retningen vi skulle ønske. Dette er alltid utgangspunktet for Tom Falcks opplevelser.

God lesning.


B E G Y N N E L S E N

DE KOM FRA alle kanter. De fleste i biler: et par nedstøvete Mercedes Gelandewagen, en tre tonns pansret Renault Sherpa med påmontert maskingevær og en kostbar BMW. BMW-en var overraskende nok skinnende ren, noe som var en bragd i det støvete landskapet.

De hadde forberedt en landingsplass for et helikopter. Amerikanerne kom helst luftveien, tenkte kaptein Lars Skarpsno, der han sto i den ytterste ringen av de som voktet det anonyme huset der møtet skulle foregå. De befant seg ute på landsbygda. I nord lå Pristina, i sør Mitrovica. Hvis den kalde vinden sto riktig, kunne en høre den fjerne rumlingen av serbisk artilleri, men som regel var det stille.

Urolighetene hadde flyttet seg de siste ukene, og alle visste at det var bare starten på noe som helt sikkert ville eskalere i en lite hyggelig retning. Huset var for lengst forlatt av de som eide det. Lars hadde sett spor av hastig oppbrudd i de knuste vinduene, en stol som lå forlatt midt på tunet, en leketøysbamse avglemt i et hjørne. Heldigvis var det ikke spor etter døde mennesker der. Ingen svarte striper eller klumper av blod, svært lite fluer. Det luktet dødt gress, støv, og det kom en svak eim av kloakk fra fjøset. Ikke noe annet.

Brønnen, et yndet dumpingsted av lik, var tom. De hadde sjekket. Kosovos frigjøringshær, UCK, likte å legge mennesker i brønnen, lagvis. Usikrede granater ble lagt imellom slik at de som eventuelt skulle hente opp kroppene, utløste granatene.

Lars Skarpsno hadde et team med fem spesialsoldater med seg. To nederlendere, en franskmann og to dansker. Alle var avgitt til oppdraget fra det FN-oppnevnte Kosovo verification team, KVM, som igjen var underlagt organisasjonen for samarbeide og sikkerhet i Europa, OSSE. Knut Wollebæk var for tiden formann i OSSE i et verv som rullerte mellom medlemslandene.

De hadde jobbet hele natten med å klargjøre området for boobytraps, miner og alskens dritt som de stridende parter hadde lagt igjen. Heldigvis var det lite snø ennå. Bare støvete veier, frossent gress, svarte trær uten løv og en kulde som satte seg innerst i kroppen. På formiddagen hadde de lagt ut sin egen barberbladtråd, satt opp snublebluss og sørget for at området rundt huset var hermetisk lukket. Alt mens frostrøyken sto rundt dem og skumringen kom krypende. Det var den tiden av året der kveldene begynte å sige på like etter frokost.

Innenfor sikkerhetssirkelen var det amerikanerne som bestemte. J-SOC, Joint special operation command. Amerikanske elitesoldater. Noen av dem var gamle kjenninger av Lars, men de var utilnærmelige i deres nåværende rolle og tillot ingen å komme innenfor gjerdet. De sorte solbrillene, uttrykksløse ansiktene og den tunge bevæpningen viste med all tydelighet at det var de, amerikanerne, som sto for dette møtet.

Et par sivile karer i brune allværsjakker, bevæpnet med håndvåpen og kortløpede maskinpistoler, løp også rundt på gården. Lavmælte ordrer til J-SOC og like lavmælte samtaler i satellittelefoner fortalte Lars at dette var CIA eller en av de mange obskure amerikanske etterretningstjenestene som livnærte seg av krigen på Balkan.

Lars Skarpsno trakk den siste livsgnisten ut av en døende sigarett, rettet seg opp og tok en slurk lunken kaffe. Han likte seg ikke. Seks måneder i teig, man behøvde ikke å være internasjonal diplomat for å skjønne at noe var på gang.

«Alfa 1, dette er alfa 4, radiosjekk over.»

Lars trykket inn svarknappen. Han var leder og alfa 1. Alfa 4 var den nederlandske sniperen og observasjonsposten deres.

«Alfa 4, hører deg.»

«Alfa 4, hocus, fra nord mot sør.»

«Mottatt alfa 4, følg med. Ut.»

Hocusen som skulle levere amerikanerne, dukket opp over de svarte tretoppene som et lavt, brumlende insekt. Lyden var foruroligende, og ubevisst kneppet Lars av sikringen på MP5-en. Et lite blikk mot resten av gutta fortalte ham at også de var på vakt.

I dette hølet av et land visste man aldri hvem som var venn og hvem som var fiende. Ikke for det. Det var i grunnen lettere å tenke at alt jævla krapyl som befant seg i området var å betrakte som fiender. J-SOC og CIA inkludert. I særdeleshet J-SOC og CIA, tenkte Lars da kjemikaliene etter den siste sigaretten begynte å sive ut av systemet og kulden satte inn et ekstra gir mot kroppen. Han kunne ikke kjenne tærne sine lenger.

Hocusen ankom femten minutter etter at siste bil hadde innpassert. Det tørre, kalde vinterstøvet som ble virvlet opp, la en demper på lysten til å følge med på hvem som kom og hvilke land de kom fra, men Lars visste likevel hvem de var. Han hadde brukt kikkerten. Ti menn. Offiserer og sivilister. Alle med ansikter som kunne knyttes til kjente navn og som overhodet ikke hadde noe på et sted som dette å gjøre.

To timer etter var møtet over. De dro i omvendt rekkefølge av slik de hadde ankommet. Amerikanerne først, og da støvet hadde lagt seg, dro bilene. BMW-en duvet stille og mørk av gårde. En grå støvhinne fra helikopteret hadde lagt seg som et ekstra hudlag på den tidligere så skinnende svarte bilen. Gelandewagenen svingte av i en annen retning. Vinduene var åpne, og Lars mente han kunne se en børsepipe stikke ut.

Deltagerne i møtet kom fra alle lag av samfunnet, tenkte han og greide å smile litt av situasjonen. Mest av lettelse for at det hele var over. Likevel hadde han en urolig følelse av at det som ble besluttet i det hvite huset denne ettermiddagen, ville påvirke dem alle. Og ikke på en positiv måte.

«9- DETTE ER 9.5 bravo, Tango 1 og Tango 2 trekker seg tilbake.»

Hovedkvarteret, 9, også kalt operasjonssentralen og forkortet OPS, svarte soldaten umiddelbart.

«9.5, dette er 9. Avvent til tango 1 og 2 er helt ute av området. Slutt.»

Tango 1 var de serbiske styrkene, og tango 2 var UCKs styrker. Vanligvis benyttet de Tango om fiender, men i dette tilfellet ble betegnelsen benyttet om partene som skjøt mot hverandre noen hundre meter fra der den franske spesialsoldaten lå.

Skytingen hadde pågått i et par timer. Den bølget frem og tilbake, som regnbyger avbrutt av ett og annet enkeltskudd og et dypt drønn fra den store bombekasterenheten i åssiden.

Den franske etterretningen hadde fanget all kommunikasjon mellom de stridende partene, serbiske hærstyrker og UCK-geriljaen, og forsto at kampene nærmet seg slutten. Serberne hadde lidd lite tap av folk. Ifølge radiomeldingen var det bare to døde soldater og tre som var lettere såret. UCK hadde tre døde og nesten ingen sårede.

Fordelen var overhøyde. UCK hadde skjult seg i landsbyen på toppen av en bakke og skjøt ut av vinduer, bak tykke murvegger. De tre døde hadde blitt offer for en av serbernes snipere, som lå hundre meter til høyre for den franske observasjonsposten.

I noen timer var det stille. Den franske soldaten hadde rapportert tilbake til hovedkvarteret og fikk beskjed om at han kunne trekke seg ut før midnatt dersom ikke kampene blusset opp igjen. Soldaten lot kikkerten sveipe enda en runde. For en gangs skyld var det litt varmere, nesten ingen snø på bakken, det var tørt der han lå – og mat hadde han også. Som om han var på en piknik.

«Nyt den» var svaret i andre enden da han hadde sendt den siste meldingen.

Den franske spesialsoldaten fant frem maten. Skinkesmørbrød, sjokolade og litt drikke.

Han følte seg relativt trygg der han lå. Han visste at serberne hadde varmeutstyr, men de var ute av området nå. Dessuten hadde de egentlig ikke interesse av ham. Både UCK og serberne var klar over fremmed etterretnings tilstedeværelse, selv om de selvsagt ikke visste at han lå der han lå og lyttet inn på sambandet og tok bilder. UCKs utstyr var om mulig enda mer mangelfullt en det serberne hadde. Gamle karabiner og pistoler.

Likevel hadde observatørene i løpet av de siste månedene sett hvordan stadig mer moderne våpen kom i hendene på gruppen. Bombekastere, automatvåpen, granater og satellittelefoner. Man behøvde ikke å være general eller politiker for å skjønne at noe var i ferd med å skje i Kosovo. Det var en slags stille før stormenstemning i hele regionen. Til og med den uventede varmen de siste dagene ga den franske spesialsoldaten en følelse av vindstillen som oppsto like før en heftig storm brøt løs.

Han spiste maten. Ventet. Sveipet innimellom med den kraftige kikkerten over mørke åser, enda mørkere dalsøkk, den litt lysere skogen i åskanten og tilbake til landsbyen. Han kunne fremdeles skjelne menneskeskygger foran vinduer og blafringen fra et par utdøende bål bak et av husene. Skyggene var sivilister som dukker frem fra kjellere og skjulestedene de hadde tatt tilhold i, mens kampene pågikk.

Serberne hadde trukket seg tilbake, og UCK hadde forlatt landsbyen. I hver sin retning, selvsagt. Han gjorde seg ferdig med maten, pakket ned alt sammen i samme rekkefølge som han hadde tatt det opp. Gammel trening fra jegerutdanningen satt i ryggmargen. Minst mulig bevegelser, ingen skulle se at han hadde vært der. Han så på klokken igjen.

Det var helt stille i landsbyen. En hund gjødde, et barn skrek. Så ble det rolig igjen. Vinden raslet i trærne. Det klare lyset fra den store månen stemplet bakken med sorthvite skygger gjennom skyene. Franskmannen tok opp kikkerten igjen. Det var noen minutter til midnatt. Han ville sjekke at ingen av skyggene rørte seg før han pakket sammen og dro. Et sveip utover landskapet. Det var øde og tomt. Den serbiske sniperen hadde fulgt resten av kollegene tilbake til brakkene. Han vendte kikkerten inn mot landsbyen igjen.

De få sivilistene som var igjen i landsbyen, var uskadd. De hadde brukt noen timer på å rydde, men det svinnende dagslyset hadde stoppet arbeidet. Noen bål og en og annen ovn hadde sendt svake lysstrimer gjennom nattemørket. Elektrisitet var utelukket, men et aggregat durte monotont i noen timer. Så gikk folk til ro.

Den franske spesialsoldaten lot kikkerten hvile i retning av de mørke husene på bakketoppen. Da så han bevegelsene. Uformelige skygger som beveget seg langs husveggene. Da noen av dem kom ut i åpent lende og det døende bålet ga nok lys til at den lysforsterkede kikkerten formet et svakt, digitalisert, grønt bilde av det han observerte, skjønte han hva det var som beveget seg. Soldater. Han nølte. Ikke serberne. Det var slett ikke UCK heller. Merkelig.

Han kalte opp operasjonssentralen og rapporterte det inn. OPS-vakten hadde sikkert sittet og småduppet. Stemmen var grøtet, soldaten kunne høre det gjennom de elektriske radiobølgene.

«9, dette er 9.5, soldater tilbake i landsbyen. Ikke serbere, ikke UCK. Ukjent identitet.»

«Vent, slutt.»

Protokollen var at OPS vakten måtte hente vakthavende sikkerhetsoffiser, S3, for å rapportere. Imens lå soldaten i skjul og så hvordan soldatene rykket frem i landsbyen. Han prøvde å telle. Han anslo at de var mellom 5 og 10 stykker. De virket profesjonelle. Ingen lyder. Ingen lys. Han syntes han hørte den lave knitringen av en radio, men det kunne være innbilning. Så hørte han stemmer. Sivilistene. Dører ble røsket opp, folk ble vekket. Unger skrek. Noen voksne også. Alt foregikk i mørket. Det kunne bety at soldatene hadde lysforsterkningsutstyr. Den franske soldaten visste at verken serberne eller UCK hadde noe slikt.

Soldatene hadde samlet et titalls mennesker på åskammen foran de ytterste husene i landsbyen. Ansiktene var vendt i retningen der franskmannen lå. Han kunne se dem gjennom den lysforsterkede kikkerten. De fleste menn og tenåringer hadde rømt landsbyen for lenge siden, og tilbake var det unge kvinner med barn på armen, middelaldrende kvinner og eldre menn. Mennesker som ikke kunne flykte. Noen småunger i femårsalderen sto hånd i hånd med mødrene. Alle hadde minimalt med klær på, de fleste var jagd rett fra sengen og ut i nattemørket. De fremmede soldatene befant seg bak menneskerekken.

Akkurat idet vakthavende kalte ham opp, begynte skytingen. Franskmannen så de første falle, før han måtte presse kroppen ned i bakken for å ikke bli truffet av kulene som hadde gått igjennom menneskene borte på haugen.

Han fikk ikke til å ta bilder, hveste noe han senere ikke husket i radioen, før han trakk seg baklengs ut av området. Han snudde seg ikke før han var kommet til skogkanten. Det var igjen mørkt og stille i landsbyen, bare et og annet enkeltskudd kunne høres.

Han svelget kvalmen. Forsto implikasjonen av enkeltskuddene.

Så ble det helt stille. Et kjapt søk med kikkerten. Ikke en bevegelse kunne sees. Ikke engang soldatene var synlige lenger. Adrenalinet fikk det til å banke i ørene hans. Da han kalte opp vakthavende og avla rapport, behøvde han ikke bilder av hendelsen for å skjønne hva han hadde vært vitne til.

«¿LO VES? EL barco? A la izquierda, un clic?»

Den danske tidligere soldaten Claus Jæger sto med kikkerten og så på en lav, mørk strek i horisonten. Spansken hans var god nok til å skjønne hva den ivrige, unge brannmannen fra Barcelona prøvde å meddele. Han så båten. Litt til venstre, omtrent 1 kilometer ute i havgapet.

Sammen med fem arbeidskolleger og flere titalls andre ungdommer fra ulike Europeiske land var spanjolen kommet ens ærend for å hjelpe til på strendene på Lesvos. Den lille greske øya var blitt et av hovedmottakstedene for syriske flyktninger som prøvde å ta seg over fra Tyrkia til Hellas.

Noen sekunder senere ble det bekreftet: Det var en RIB. En svart gummibåt. Det var alltid spennende å se hvor lavt i vannet de lå. Og hvor tett massen med mennesker en så vidt kunne skimte kontrasten av, var.

«Det er en stor båt!»

En røslig nederlender ropte på engelsk, slik at alle forsto.

De som hadde sterke kikkerter, kunne se detaljene etterhvert som båten gled sakte frem over store dønninger.

«Hvor mange – noen som ser?»

Det var den samme nederlenderen.

De telte hoder. Claus Jæger mistet oversikten da han rundet tretti. Han visste at det var minst 50 der, sannsynligvis nærmere 60. I en båt laget for varme solskinnsdager og tjue personer.

Det var 6 grader, vinden fra sør var bitende kald, bølgene var ikke så høye her inne ved land, men han visste at der ute – over havstykket på 10 kilometer som skilte Hellas fra Tyrkia – var det store dønninger. Dønninger som lett veltet en liten gummibåt.

Dønninger som hadde veltet båter og druknet mer enn 3 000 mennesker det siste året og over fire hundre bare den siste måneden.

Båten nærmet seg, og redningsfolkene gikk i vannet. De spanske brannmennene gikk først ut. Guttene, og et par av jentene, hadde brakt med seg tørrdrakter fra arbeidsplassen sin og tålte å stå ute i det kalde vannet lenger enn de andre ungdommene som stort sett bare hadde støvler og regnklær på seg.

Det gjaldt å kutte motoren før den skjøv RIB-en på land. Målet var å få fronten på båten mot stranden og hjelpe flyktningene opp på land, én etter én.

Noen minutter etter sto de i to rekker. Han så menneskene som satt i båten, ansiktene kunne skimtes, hvite og våte. Ansikter preget av glede, forventning, gråt, redsel og usikkerhet. Var de i trygghet, eller var dette bare enda en skuffelse?

Noen av traffickerne utnyttet kynisk flyktningenes sårbarhet. De lovte dem Hellas for tusenvis av euro og kjørte dem bare til en annen strand i Tyrkia. Unger skrek, voksne gråt. Noen hadde svimt av.

«Noen som tar barnet?»

En engelsk kvinne i slutten av tjueårene hadde grepet et lite barn som lå og nærmest skvulpet i det mørke vannet i bunnen av båten. Nesten en baby. Foreldrene så de ikke noe til. Alle hadde nok med seg selv.

Båten duvet voldsomt. Truet med å velte. Fremdeles var det et titalls mennesker ombord. Plastikkposer, kofferter og bagger fløt rundt i det skitne vannet båten var halvfull av.

«Her,» sa den danske eks-soldaten.

Barnet var en liten gutt. Han hadde kastet opp over hele seg, men med en finger i nakken kjente ex-soldaten at guttungen var varm. Det var ungene de var mest redd for. De ble avkjølt raskt, og når de sluttet å skjelve og sluttet å gråte, var det fare på ferde. Flyktningene samlet barn og kvinner i midten av båten, en rasjonell handling for å beskytte dem. Ulempen var at vannet gjerne ble kastet inn i båten og den ble sakte fylt med vann. Når de hentet dem ut, fløt det havvann og oppkast der.

Forleden druknet en treåring i det grumsete vannet. Tommy, en fra det greske redningsteamet Erci, fikk hentet opp guttungen, gitt ham hjertemassasje og holdt liv i ham til ambulansen dukket opp. Nå lå pjokken i en respirator i Athen, og ingen visste hvordan det ville gå. De krysset fingrene for at en robust liten kropp og kaldt sjøvann kanskje kunne berge ham. Moren var alene med to andre barn, faren døde i Aleppo.

Claus Jæger trådde ut av rekken, holdt den lille barnekroppen tett inntil seg. Guttungen sovnet av varmen fra ham, og i noen minutter sto de i sin egen boble, og han kunne observere rekken av skjebner som passerte foran ham.

En trettenåring – han kunne vært en hvilken som helst tenåring fra en vestlig forstad – ble hjulpet ut av båten. Gutten gråt, mer av skam enn av redsel. Alle kunne se at han hadde tisset seg ut. Noen la et teppe rundt ham og gutten forsvant inn på stranden. Noen minutter etterpå var båten tømt. Like etter fant han de redde og takknemlige foreldrene til pjokken han hadde hatt i armene. I kaoset hadde de mistet ham av syne, og i noen forferdelige minutter hadde de lett fortvilet etter sønnen.

De gikk opp fra stranden. Barna fikk varme klær, de voksne fikk tepper. Noen gode sjeler hadde laget varm te på store beholdere. Før de kom så langt, måtte de klatre i en skråning. Midt i skråningen så han en eldre dame. Hun sto på knærne, kom ingen vei og han kunne se at hun gråt. Han hjalp henne opp, støttet henne og tenkte at slik skal det ikke være. Barn skal ikke drukne, guttunger skal ikke tisse på seg av redsel, og gamle mennesker skal ikke knele gråtende i en jordskråning i Hellas.

Igjen noen minutter senere, like før, UNCHR-bussen kom for å ta flyktningene til registreringsleiren Moria, hjalp han en eldre mann av med de svarte søppelsekkene han hadde tullet rundt beina. Først ville han ikke ha hjelp, den eldre hadde et ønske om å klare seg selv. Et siste streif av verdighet på en reise som var alt annet en verdig. Til slutt må han likevel ha hjelp, av noen med fingre som var myke og varme nok til å løsne tauene. Under plastposene hadde den eldre mannen pensko. De var opprinnelig nypussede.

Den tidligere soldaten la merke til at de som kom, hadde på seg sine fineste klær. De hadde mistet alt i det gamle landet og håpet å finne et nytt liv her hos dem, i Schengen.

Den gamle snudde seg og sa et par setninger, høyt og tydelig. Med en røst svekket av kulden, men likevel kraftig nok til at de nærmeste så på ham, hysjet på ham. Ristet på hodet. Usikre blikk ble sendt i retning redningsmannskapene.

Claus Jæger så på bussen der den kjørte av gårde. Noen av redningsfolkene vinket, båtflyktningenes ansikter stirret på dem bak bussvinduene. Hos noen av barna hadde de lokket frem smilene. De fikk bananer, smågodt og vann. Og en masse håp om at livet fra nå av skulle bli bedre. Med tungt hjerte visste han at det ikke stemte. Dette var bare starten på en lang reise som ble verre og verre jo lenger nord i Europa de kom.

Han kunne arabisk, hadde lært det og farsi under de lange oppholdene som soldat i Afghanistan og i Irak. Men han hadde ikke tatt seg bryet med å meddele det til de andre på stranden. Han ville ikke bli brukt som tolk. Han ville forstå, men ikke mer enn det. Og ordene til den gamle var lette å forstå. Den syriske dialekten til tross: … dere vestlige, som kommer med deres våpen og bytter det i våre verdier, og så sender dere soldater og bruker vårt land til å utkjempe kriger som vi aldri har bedt om. La oss i fred, dere ugudelige vesener.

Han bestemte seg da. Det var på tide å avsløre det han visste. Det ville bli et helvete, selvsagt, men det var han vant til. Han snudde seg mot stranden igjen. Hevet kikkerten og så etter neste båt.

